Haar van te lank vir rybewysŉ Vrou van Hawaii se van is te lank om ŉ rybewys of identiteitsdokument met haar korrekte naam en van op te kry. Janice “Lokelani” Keihanaikukauakahihuliheekahaunaele se van bevat 35 karakters insluitend ŉ Hawaise leesteken genaamd ŉ okina. Rybewyse en identiteitsdokumente in Hawaii laat slegs 35 karakters toe vir ŉ persoon se volle name en van. Die 54-jarige vrou se rybewys en ID is uitgereik met slegs haar van wat daarop verskyn en met die laaste letter van haar van wat verwyder is. Janice het dié van gekry nadat sy in 1992 met haar man getroud is. Hy het Keihanaikukauakahihuliheekahaunaele as naam en van gebruik. Haar man is in 2008 oorlede. Keihanaikukauakahihuliheekahaunaele het besluit genoeg is genoeg nadat sy verlede maand deur ŉ verkeersbeampte afgetrek is en hy haar moeilikheid gegee het oor haar rybewys. “Ek het gesê dit is nie my skuld nie. Dit is die land se skuld dat ek nie ŉ ID het met my korrekte name op nie.” Caroline Sluyter, woordvoerder van die departement van vervoer, sê hulle hoop om teen die einde van die jaar die probleem op te los deur 40 karakters vir ŉ persoon se naam en 40 vir die van op rybewyse en identiteitsdokumente toe te laat.